魏華甫鶴山書院
作者：葉適
朝代：宋

paragraphs: 蒼崖有頂我爲廬，日君月妃崖下趨。
梳風洗雨耳目醒，玉帝詔許瞻宸居。
周公仲尼在左右，勘點六籍開凡愚。
曾經秦禍多散闕，鄭箋毛傳悲紛如。
精神感通若親授，損益殷夏還其初。
憶君低回校天祿，高論自遣陳言鋤。
况今卓絕離人境，妙悟豈可常情拘。
飄零每疑夢魂到，戃慌忽墮西南書。
韓呂之相以類聚，程張之師以道俱。
業調甘酸嗜秦炙，肯逐象罔迷玄珠。
分明憤發貫篇首，端的鏤寫傳吾徒。
乃知山中新所得，慢簡閑編皆棄餘。
脩林遠嶺秋映蔽，濃花近院春扶疎。
彫胡已饋豆籩靜，黄獨未斸筐籃孤。
垂竿桐江笑短弱，負鼎莘野嫌豪粗。
岷峨崔嵬留後拒，灧澦突兀催前驅。
莫嗔猿鶴不解事，與民由之誠丈夫。